32001R2056
L 277/13
JURNALUL OFÍCIAL AL UNIUNII EUROPENE
REGULAMENTUL (CE) NR. 2056/2001 AL COMISIEI
din 19 octombrie 2001
privind instituirea unor măsuri tehnice suplimentare destinate reconstituirii stocurilor de cod în Marea Nordului și vestul Scoției
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine (1), astfel cum a fost modificat ultima dată prin Regulamentul (CE) nr. 973/2001 (2), în special articolul 45 alineatul (1),
întrucât:
(1)
În noiembrie 2000, Consiliul Internațional pentru Explorarea Apelor Maritime a comunicat că stocul de cod din Marea Nordului (subzona ICES IV și diviziunea ICES IIa) și stocul de cod din apele situate la vest de Scoția (subzona ICES VI și diviziunea ICES Vb) sunt grav amenințate.
(2)
La reuniunea Consiliului din 14 și 15 decembrie 2000, Comisia și Consiliul au considerat că este urgent să se pună în aplicare un plan de refacere a acestor stocuri.
(3)
Prima urgență este reducerea capturilor de puiet de cod:
-
prin impunerea unei măriri generale a dimensiunii ochiului de plasă al plaselor remorcate și al plaselor fixe utilizate pentru captura codului, ceea ce implică o derogare de la condițiile care se aplică dimensiunilor ochiurilor de plasă ale echipamentului remorcat stabilite în anexele I și VI din Regulamentul (CE) nr. 850/98;
-
prin stabilirea unor condiții suplimentare de reducere a capturilor de puiet de cod efectuate cu plase remorcate cu dimensiunea ochiurilor de plasă mai mică de 120 mm.
(4)
Deoarece un mare număr de măsuri stabilite pentru Marea Nordului sunt de asemenea relevante pentru refacerea stocului de cod în apele situate la vest de Scoția, este necesar ca ele să fie aplicate și în această zonă geografică, în timp ce unele măsuri specifice ar trebui aplicate numai la vest de Scoția.
(5)
Aceste aspecte trebuie reglementate de îndată - anticipând revizuirea Regulamentului (CE) nr. 850/98, astfel încât industria pescuitului să dispună de o perioadă de timp suficientă pentru a-și adapta uneltele de pescuit.
(6)
Măsurile prevăzute de prezentul regulament sunt conforme cu avizul Comitetului de gestionare a sectorului pescuitului și acvaculturii,
ADOPTĂ PREZENTUL REGULAMENT:
Articolul 1
(1) Prezentul regulament se aplică navelor de pescuit care operează în apele comunitare din subzonele ICES IV și VI și în diviziunile ICES IIa și Vb.
(2) El nu se aplică navelor de pescuit care operează în partea subzonei ICES VI delimitată de liniile drepte care leagă într-o manieră secvențială următoarele coordonate geografice:
56° 00′ latitudine nordică, 07° 30′ longitudine vestică,
56° 00′ latitudine nordică, 04° 00′ longitudine vestică,
55° 00′ latitudine nordică, 04° 00′ longitudine vestică,
55° 00′ latitudine nordică, 07° 30′ longitudine vestică,
56° 00′ latitudine nordică, 07° 30′ longitudine vestică.
(3) În această zonă, se aplică condițiile prevăzute la articolele 2 și 3 din Regulamentul (CE) nr. 2549/2000 al Consiliului din 17 noiembrie 2000 privind instituirea unor măsuri tehnice suplimentare destinate reconstituirii rezervelor de cod în Marea Irlandei (diviziunea ICES VIIa) (3).
Articolul 2
În sensul prezentului regulament, se aplică următoarele definiții:
1.
„sacul propriu-zis al traulului”: un sac propriu-zis al traulului stricto sensu, conform definiției care figurează în anexa Regulamentului (CEE) nr. 3440/84 al Comisiei din 6 decembrie 1984 referitor la fixarea de dispozitive la traule, năvoade daneze și plase de pescuit similare (4);
2.
„gura traulului”: o gură a traulului, conform definiției din anexa Regulamentului (CEE) nr. 3440/84.
Articolul 3
În sensul prezentului regulament, procentajele capturilor aflate la bord se calculează în conformitate cu articolul 5 din Regulamentul (CE) nr. 850/98.
Articolul 4
Fără a aduce atingere condițiilor prevăzute la articolul 4 alineatul (4) și articolul 15 alineatul (1) din Regulamentul (CE) nr. 850/98:
1.
capturile efectuate cu năvoade de fund remorcate cu dimensiunea ochiului de plasă cuprinsă între 70 și 79 mm și care se află la bord în subzona ICES VI și/sau în diviziunea ICES Vb trebuie să conțină cel puțin 30 % langustină și cel mult 5 % cod;
2.
capturile efectuate cu năvoade de fund remorcate cu dimensiunea ochiului de plasă cuprinsă între 80 și 109 mm și care se află la bord în diviziunea ICES IIa sau în partea din subzona ICES IV situată la nord de liniile drepte care leagă într-o manieră secvențială următoarele coordonatele geografice:
un punct de pe coasta de est a Regatului Unit situat la 55° 00′ latitudine nordică,
55° 00′ latitudine nordică, 05° 00′ longitudine estică,
56° 00′ latitudine nordică, 05° 00′ longitudine estică,
un punct de pe coasta de vest a Danemarcei situat la 56° 00′ latitudine nordică,
trebuie să conțină cel puțin 30 % langustină;
3.
capturile efectuate cu năvoade de fund remorcate cu dimensiunea ochiului de plasă cuprinsă între 100 și 109 mm și care se află la bord în subzona ICES VI și/sau în diviziunea ICES Vb trebuie să conțină:
-
cel puțin 70 % amestec de eglefin, merluciu, merlan, pește pescar, specii de cardină, vulpi și pisici de mare, cod negru și langustină (Nephrops) și cel mult 5 % cod sau
-
cel puțin 70 % un amestec de specii-țintă care figurează în lista mai lungă a speciilor- țintă pentru dimensiunea ochiului de plasă cuprinsă între 80 și 99 mm, menționate în anexa I la Regulamentul (CE) nr. 850/98, și/sau de Molva molva, Molva dypterygia, cod negru, rechin portughez, sabie neagră, pește pion roșu, Phycis spp. și Brosme brosmeși cel mult 5 % cod;
4.
capturile efectuate cu năvoade de fund remorcate cu dimensiunea ochiului de plasă cuprinsă între 110 și 119 mm și care se află la bord trebuie să conțină:
-
cel puțin 70 % cod negru și cel mult 3 % cod sau
-
pentru capturile efectuate în subzona ICES VI și/sau în diviziunea ICES Vb și care se află la bord, cel puțin 70 % un amestec din speciile-țintă care figurează în lista mai lungă a speciilor-țintă pentru dimensiunea ochiului de plasă cuprinsă între 80 și 99 mm, menționate în anexa I din Regulamentul (CE) nr. 850/98 și/sau de Molva molva, Molva dypterygia, cod negru, rechin portughez, sabie neagră, pește pion roșu, Phycis spp. și Brosme brosmeși cel mult 5 % cod.
Totuși, în anul 2002, capturile efectuate cu năvoade de fund remorcate cu dimensiunea ochiului de plasă cuprinsă între 110 și 119 mm și care se află la bordul unei nave de pescuit pot să conțină:
-
cel puțin 50 % un amestec de eglefin, merlan, cambulă de Baltica, limbă de mare, Pleuronectes microcephalus, vulpi de mare, pisici de mare, pește pescar și cel mult 25 % cod pentru capturile efectuate în subzona ICES IV și/sau în diviziunea ICES IIa sau
-
cel puțin 50 % un amestec de eglefin, merlan, specii de cardină, pește pescar, vulpi de mare, pisici de mare, halibut negru, Brosme brosme, Molva molva, cod negru și cel mult 25 % cod pentru capturile efectuate în subzona ICES VI și/sau în diviziunea ICES Vb;
5.
se interzice deținerea la bord sau utilizarea unuia sau a mai multor năvoade de fund remorcate cu dimensiunea ochiului de plasă cuprinsă între 100 și 119 mm, cu excepția cazului în care:
-
fiecare dintre aceste plase este prevăzută cu un panou de plasă cu ochiuri pătrate având dimensiunea ochiului de plasă cel puțin egală cu 90 mm și acest panou este instalat respectând condițiile prevăzute la articolul 7 alineatele (2) și (3) din Regulamentul (CE) nr. 850/98 sau
-
capturile deținute la bord conțin cel puțin 70 % un amestec de specii-țintă care figurează în lista mai lungă a speciilor-țintă pentru dimensiunea ochiului de plasă cuprinsă între 80 și 99 mm, menționate în anexa I din Regulamentul (CE) nr. 850/98 și/sau de mihalț de mare, mihalț de mare albastru, cod negru, rechin portughez, calcan din specia Aphanopus carbo, Hoplostethus atlanticus, barbun de Atlantic (Phycis spp.) și Brosme brosme (Brosme brosme) și cel mult 5 % cod, sau
-
fiecare dintre aceste plase este arimată în conformitate cu condițiile prevăzute la articolul 20 alineatul (1) din Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune în domeniul pescuitului (5);
6.
cu excepția indicațiilor contrare de la punctele 1-5, proporția de cod capturat și deținut la bordul unei nave de pescuit echipată cu orice tip de năvod de fund remorcat cu dimensiunea ochiului de plasă cuprinsă între 32 și 119 mm nu poate depăși 20 % în greutate din totalul capturilor organismelor marine deținute la bord;
7.
capturile efectuate cu năvoade de fund remorcate cu dimensiunea ochiului de plasă mai mare sau egală cu 120 mm și care se află la bord nu sunt supuse condițiilor care se aplică procentajului de specii-țintă și care nu sunt țintă.
Articolul 5
(1) Se interzice utilizarea năvoadelor de fund remorcate care au:
(i)
ochiuri de plasă pătrate ale căror laturi nu au o lungime aproximativ egală;
(ii)
un sac propriu-zis al traulului și orice gură a traulului a căror lungime desfășurată totală este mai mare de 36 de metri din plasele cu dimensiunea ochiului de plasă mai mare sau egală cu 70 mm;
(iii)
un sac propriu-zis al traulului și orice gură a traulului formată din mai mult de o bucată de material de plasă, în așa fel încât dimensiunile lineare ale jumătății superioare sau ale aripii superioare a sacului propriu-zis al traulului și a gurii traulului să nu fie egale cu dimensiunile lineare ale jumătății sau ale aripii lor inferioare;
(iv)
un sac propriu-zis al traulului, o gură a traulului sau un panou de plasă cu ochiuri pătrate care nu sunt constituite dintr-un singur tip de material de plasă;
(v)
un sac propriu-zis al traulului fixat altfel decât prin coasere în partea plasei anterioară sacului propriu-zis al traulului;
(vi)
un sac propriu-zis al traulului și/sau o gură a traulului cu dimensiunea ochiului de plasă mai mare sau egală cu 55 mm, care nu sunt constituite dintr-un material de plasă cu fir simplu al cărui fir nu depășește în nici un caz 8 mm în grosime sau dintr-un material de plasă cu fir dublu ale cărui fire nu depășesc în nici un caz 5 mm în grosime.
(2) Cu excepția traulelor laterale, se interzice utilizarea oricărui năvod de fund remorcat:
(i)
cu dimensiunea ochiului de plasă cuprinsă între 70 și 89 mm și care are mai mult de 120 de ochiuri pe toată circumferința sacului propriu-zis al traulului, excluzând îmbinările și marginile;
(ii)
cu dimensiunea ochiului de plasă mai mare de 90 mm și care conține mai mult de 100 de ochiuri pe toată circumferința sacului propriu-zis al traulului, excluzând îmbinările și marginile;
(iii)
cu dimensiunea ochiului de plasă cuprinsă între 70 și 99 mm, cu excepția cazului în care jumătatea superioară a acestei plase nu constă dintr-o plasă pescărească atașată direct de hedlain sau la cel mult trei rânduri de material de plasă cu ochiuri de plasă de orice dimensiune atașate direct de hedlain, întinzându-se spre partea posterioară a năvodului peste cel puțin 15 ochiuri și format dintr-un material de plasă cu ochiuri de plasă în formă de romb, dimensiunea nici unui ochi de plasă nefiind mai mică de 140 mm;
(iv)
cu dimensiunea ochiului de plasă cuprinsă între 70 și 99 mm, cu excepția cazului în care un panou de plasă cu ochiuri pătrate de cel puțin 80 mm este inclus în acest năvod, în conformitate cu articolul 7 alineatele (2) și (3) din Regulamentul (CE) nr. 850/98.
Dispozițiile prevăzute la punctele (iii) și (iv) nu se aplică atunci când capturile deținute la bord și efectuate cu unul sau mai multe plase cu dimensiunea ochiului de plasă cuprinsă între 80 și 99 mm sunt compuse din:
-
cel puțin 85 % pecteni sau
-
cel puțin 40 % limbă de mare și cel mult 5 % cod.
(3) Se interzice păstrarea la bord sau utilizarea traulelor laterale cu o dimensiune a ochiului de plasă mai mare sau egală cu 80 mm, cu excepția cazului în care jumătatea superioară a părții anterioare a plasei este integral constituită dintr-o plasă pescărească în care dimensiunea nici unui ochi de plasă nu este mai mică de 180 mm și care este atașată:
-
direct de hedlain sau
-
la cel mult trei rânduri de material de plasă cu orice dimensiune a ochiurilor de plasă agățate direct de hedlain.
Panoul de material de plasă se întinde spre partea posterioară a plasei cu un număr minim de ochiuri de plasă obținut:
(i)
prin împărțirea la 12 a lungimii în metri a tijei;
(ii)
apoi prin înmulțirea cu 5 400 a numărului obținut la punctul (i);
(iii)
apoi prin împărțirea rezultatului obținut la punctul (ii) la mărimea în milimetri a celui mai mic ochi al năvodului;
(iv)
fără a ține seama de zecimalele cifrei obținute la punctul (iii).
Articolul 6
(1) Se interzice utilizarea traulelor laterale cu o dimensiune a ochiului de plasă cuprinsă între 32 și 119 mm în următoarele zonele geografice:
-
diviziunea ICES IIa,
-
partea din subzona ICES IV situată la nord de 56° 00′ latitudine nordică,
-
diviziunea ICES Vb și
-
subzona ICES VI, situată la nord de 56° 00′ latitudine nordică.
(2) Se permite totuși utilizarea traulului lateral cu o dimensiune a ochiului de plasă cuprinsă între 100 și 119 mm în interiorul zonei delimitate de coasta de est a Regatului Unit între 55° 00′ latitudine nordică și 56° 00′ latitudine nordică și de liniile drepte care leagă într-o manieră secvențială următoarele coordonate geografice:
un punct de pe coasta de est a Regatului Unit situat la 55° 00′ latitudine nordică,
55° 00′ latitudine nordică, 05° 00′ longitudine estică,
56° 00′ latitudine nordică, 05° 00′ longitudine estică,
un punct de pe coasta de est a Regatului Unit situat la 56° 00′ latitudine nordică,
cu condiția ca toate capturile efectuate în această zonă cu unelte de pescuit de acest tip și deținute la bord să nu conțină mai mult de 5 % cod.
(3) În interiorul subzonei ICES V și/sau al diviziunii ICES IIa se interzice păstrarea simultană la bord a traulelor laterale care au mai mult de două din următoarele trei dimensiuni ale ochiurilor de plasă: cuprinse între 32 și 99 mm, între 100 și 119 mm, egale cu sau mai mari de 120 mm.
Articolul 7
Fără să aducă atingere dispozițiilor articolului 11 și anexei VI la Regulamentul (CE) nr. 850/98, se interzice păstrarea la bord a unei cantități de cod mai mare de 30 % din greutatea totală de organisme marine depozitate la bord și capturate cu unelte de pescuit fixe, cu excepția cazului în care dimensiunea ochiului de plasă al acestor unelte este mai mare sau egală cu 140 mm.
Articolul 8
(1) Se interzice utilizarea năvoadelor de fund remorcate cu dimensiunea ochiurilor de plasă cuprinsă între 70 și 79 mm în subzona ICES IV și/sau în diviziunea ICES IIa. Totuși, în timpul anului 2002, navele comunitare și navele norvegiene sunt autorizate să pescuiască în apele comunitare din subzona ICES IV cu năvoade de fund remorcate, cu excepția traulelor laterale ale căror saci propriu-ziși nu au nici un ochi de plasă mai mic de 70 mm și sunt constituite integral dintr-un material de plasă cu ochiuri pătrate.
Capturile efectuate cu aceste plase și depozitate la bord conțin cel puțin 30 % langustină.
(2) Nu se aplică interdicția de a pescui cu traule de fund cu panouri, traule de fund îngemănate și cu plase-pungă daneze în partea septentrională a subzonei ICES IV în conformitate cu articolul 30 alineatul (3) din Regulamentul (CE) nr. 850/98.
Articolul 9
Fără a aduce atingere dispozițiilor articolului 7 alineatul (5) din Regulamentul (CE) nr. 850/98, navele norvegiene sunt autorizate să pescuiască crevete din genul Pandalus în apele comunitare din subzona ICES IV cu năvoade de fund remorcate cu dimensiunea ochiurilor de plasă cuprinsă între 32 și 54 mm și care dispun de site de sortare instalate în conformitate cu dispozițiile prevăzute de legislația norvegiană.
Articolul 10
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Se aplică de la 1 ianuarie 2002.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 octombrie 2001.